tttarun/llama2_hindi huggingface dataset:
चाणक्य ने अर्थशास्त्र में दर्शाया है कि
उत्तर :
राजा को संविधान में उल्लेखित दिशा-निर्देशों के अनुसार कार्य करना चाहिये। वह कानून से ऊपर नहीं है क्योंकि ‘कानून राजा है, न कि राजा कानून’। संविधानवाद राजा (शासक) पर बंधन लगाता है और यह शासक का नैतिक दायित्व है कि वह संविधान से बंध कर रहे।
इसी परिप्रेक्ष्य में कानून, नियम और विनियम (Law, Rule and Regulation) मार्गदर्शक शक्ति के रूप में कार्य करते हैं। ये स्पष्टता प्रदान करते हैं और अधिकारियों को वैयक्तिक पसंद से इतर निष्पक्षता का पालन कर निर्णय लेने में मदद करते हैं। जैसे- योग्यता के आधार पर नियुक्ति, स्थायी कार्यकारिणी में भाई-भतीजावाद को रोकने में मदद करती है।
हालाँकि, कानून, नियम और विनियम की इस परिप्रेक्ष्य में कुछ सीमाएँ हैं-
ये मानव के प्रत्येक कार्य और कार्रवाई को निर्देशित नहीं कर सकते हैं।
कुछ स्तर पर ‘विवेक’ का प्रयोग आवश्यक है ताकि मानवीय और व्यावहारात्मक पहचान को बनाए रखा जा सके और प्रशासन को मशीन में बदलने से रोका जा सके।
अतः कानून, नियम और विनियम को शासन के स्रोत के रूप में प्रयोग करने की एक सीमा है जिसे मूल्यों के आधार पर नियंत्रित कर बेहतर निर्णयन को स्थापित किया जा सकता है। 
नीतिशास्त्र, शासन में समानुभूति, करुणा को सुनिश्चित करता है जिसे वस्तुनिष्ठ कानून द्वारा प्राप्त नहीं किया जा सकता है। उदाहरण के लिये, एक कार्यालय में किसी सेवानिवृत्त वृद्ध के ऑफिस में 5-10 मिनट देरी से आने के बाद भी उसकी आवश्यकताओं को सुनना। इस प्रकार प्रशासन में अंतर्रात्मा को जोड़ने की आवश्यकता है।
हाल ही में दो राज्यों के मध्य जल विवाद के मुद्दे ने एक विकृत रूप धारण कर लिया। इससे न केवल दोनों राज्यों के मध्य संबंध कमज़ोर हुए बल्कि दोनों राज्यों में आगजनी, एक-दूसरे राज्य के निवासियों के साथ अभद्र व्यवहार और सार्वजनिक संपत्ति का नुकसान होने जैसी घटनाएँ भी हुईं। एक राज्य के मुख्य सचिव के रूप में इस मुद्दे के समाधान, कानून व्यवस्था के निर्माण तथा आपसी भ्रातृत्व एवं सौहार्द्र को पुनः स्थापित करने के लिये आपके पास कौन-कौन से विकल्प मौजूद हैं? अपने विकल्पों के गुण-दोषों का विवेचन करते हुए सर्वश्रेष्ठ विकल्प बताइये।
उत्तर :
नदियाँ प्राकृतिक रूप से जल जैसी अमूल्य संपत्ति को एक स्थान से दूसरे स्थान तक ले जाती हैं। जल की मात्रा, समय और दिशा प्रकृति स्वयं निर्धारित करती है। वर्तमान समय में क्षेत्रीय बँटवारे के कारण ऐसे कई राज्य हैं, जो उन नदियों पर आश्रित हैं जिनका उद्गम किसी दूसरे प्रदेश या देश में स्थित है। कृषि क्षेत्र के दबाव एवं आधुनिक उद्योगों में पानी की बढ़ती ज़रूरत के कारण पानी की मांग बढ़ी है। ऐसे में पानी को लेकर खींचतान स्वाभाविक है।
हाल ही कावेरी जल मुद्दे पर हुई आगजनी, हिंसा एवं अभद्र व्यवहार से इस मुद्दे की गंभीरता का पता चलता है। सरकार का दायित्व क्षेत्रीय आकांक्षाओं एवं सर्वोच्च न्यायालय के फैसले को संतुलित तरीके से क्रियान्वित करना है। मेरा स्पष्ट मानना है कि इस मुद्दे पर राज्य सरकारें या तो क्षेत्रीय आकांक्षाओं को समझ नहीं पाईं या विपक्ष इसे मुद्दा बनाकर अपनी राजनीतिक पकड़ मज़बूत करना चाह रहा है। 
इस मामले की शुरुआत नदियों के जल बँटवारे को लेकर ही शुरू हुई, किंतु बाद में इसने भाषा, संस्कृति एवं क्षेत्रीयता को भी नहीं बख्शा। इसका अर्थ यह है कि ‘जल की समस्या’ वाकई इतनी विकराल है कि लोगों का गुस्सा इस स्तर पर पहुँच चुका है। दूसरा, राजनीतिक एवं असामाजिक तत्त्वों का हाथ होने से भी इनकार नहीं किया जा सकता। 
राज्य का मुख्य सचिव होने के नाते, यह मेरा दायित्व है कि इसका समाधान जल्द से जल्द करूँ। मेरे पास निम्नलिखित विकल्प हैं-
पुलिस बल का प्रयोग करते हुए सभी प्रकार के विरोधों को नियंत्रित करूँ।
अपने राज्य के लोगों की मांगों को सही मानकर प्रदर्शन में उनका सहयोग दूँ।
दूसरे राज्य के समकक्ष अधिकारी से विमर्श कर स्थिति को सुलझाने की कोशिश करूँ।
विकल्पों की समीक्षाः
पुलिस बल का प्रयोग करते हुए स्थिति पर तत्काल नियंत्रण तो पाया जा सकता है, परंतु भविष्य में स्थिति और भयावह हो सकती है। ऐसे में नदियों के जल का बँटवारा, एक-दो दिन के लिये नहीं वरन नदी के अस्तित्व तक बना रहेगा। वैसे भी लोकतान्त्रिक मूल्य इस विकल्प की इज़ाज़त नहीं देते।

अपने राज्य के लोगों की मांग, सिर्फ उस राज्य के फायदे तक ही सीमित है। ऐसे में यदि उनकी मांग को मान लिया जाए तो संभव है कि दूसरे राज्य में भी इसी तरह का आंदोलन / हिंसा सिर उठा सकती है।

चूँकि यह मामला दो राज्यों के बीच का है और प्रत्येक राज्य में लोकतांत्रिक नेतृत्व मौजूद है। ऐसे में, मैं इस प्रकार के हल को वरीयता दूँगा जिस पर दोनों राज्यों का शीर्ष नेतृत्व सहमत हो। मैं मीडिया के माध्यम से शांति की अपील करूँगा, अपराधिक तत्त्वों के खिलाफ पुलिस को सख्ती से पेश आने के निर्देश दूँगा, दूसरे राज्य के निवासियों की सुरक्षा सुनिश्चित करूंगा तथा राजनीतिक प्रमुखों से भी निवेदन करूँगा कि वे जनता में आपसी भाईचारा बनाए रखने की अपील करें।

स्पष्ट रूप से, यही विकल्प मेरा समाधान होगा।
वर्तमान में राजनीतिक परिवारों के युवा राजनीति के प्रति सकारात्मक अभिवृत्ति की अपेक्षा अपने परिवार की महत्त्वाकांक्षाओं के कारण राजनीति में प्रवेश कर रहे हैं, जिससे राजनीति में परिवारवाद को बढ़ावा मिलने से न केवल लोकतंत्र की मूल भावना प्रभावित हो रही है बल्कि राजनीति में नैतिक मूल्यों में भी गिरावट आई है। इस संदर्भ में अपनी सहमति या असहमति को उदाहरण देकर समझाएँ।
उत्तर :
राजनीति में परिवारवाद कोई नई परंपरा नहीं है। जिस प्रकार इतिहास में विभिन्न राजवंश अपनी सबसे योग्य संतान को सत्ता हस्तांतरित करते हुए शासन चलाते रहे हैं वैसे ही लोकतंत्र में भी जनता अमूमन अपने प्रिय राजनेता की संतान को स्वीकारती रही है। कुछ उदाहरणों को छोड़ दें तो भारत की राजनीति में परिवारवाद प्रायः सफल रहा है। कांग्रेस में गांधी परिवार तथा विभिन्न क्षेत्रीय पार्टियों, जैसे- इंडियन नेशनल लोकदल, समाजवादी पार्टी, राष्ट्रीय जनता दल आदि का उदाहरण इसके परिप्रेक्ष्य में देखा जा सकता है।
परंतु अहम प्रश्न यह है कि क्या इन परिवारों के युवा सचमुच अपनी अभिवृत्ति के अनुरूप ही राजनीति का चुनाव करते हैं? यदि ‘हाँ’ तो यह व्यावहारिक तौर पर कोई विवाद का विषय नहीं है, क्योंकि प्राचीन काल में वर्णव्यवस्था के अंतर्गत परिवार का व्यवसाय संतान ही संभालती थी। इससे कौशल का उत्तरोत्तर हस्तांतरण होता था। परंतु सैद्धांतिक तौर पर लोकतंत्र में यह परंपरा असहज स्थिति उत्पन्न करती है। लोकतंत्र में प्रत्येक व्यक्ति को उच्च पद पर पहुँचने का अधिकार है, परंतु परिवारवाद के चलते सत्ताधारी और अधिकार संपन्न वर्ग अन्यों को ‘समान अवसर के अधिकार’ से वंचित रखते हैं, जो लोकतंत्र की मूल भावना के खिलाफ है। दूसरा जब लोकतंत्र में सत्ता एक ही परिवार ममे पीढ़ी-दर-पीढ़ी चलती है तो उस परिवार के सदस्य सत्ता को अपना नैसर्गिक अधिकार समझ धन बल से सदैव सत्ता में बने रहना चाहते हैं, जिससे पुनः लोकतंत्र का मर्म आहात होता है।
यदि राजनीतिक परिवार के युवा अपनी अभिवृत्ति के विपरीत पारिवारिक महत्त्वाकांक्षाओं के चलते राजनीति में आते हैं तो यह व्यक्तिगत तौर पर न केवल उस युवा के लिये अहितकर है, बल्कि लोकतंत्र के लिये भी शुभ नहीं है। क्यों कि लोकतंत्र में राजनीतिक निर्णय देश के भविष्य की दशा एवं दिशा तय करते हैं। यदि किसी की मनोवृत्ति राजनीती के अनुकूल नहीं है तो वह सही राजनीतिक फैसले भी नहीं ले पाएगा। 
मेरा मानना है कि आमतौर पर राजनीतिक परिवार में परवरिश होने के कारण उन परिवारों के युवाओं की मनोवृत्ति राजनीति के अनुकूल हो ही जाती है। बहुत कम ऐसे अपवाद हैं जब कोई जबरदस्ती राजनीति में आया हो।
"सहिष्णुता एक स्वतंत्र, व्यक्तिगत पसंद है और इसे किसी पर लागू नहीं किया जा सकता।" साथ ही सहिष्णुता को प्रशासनिक व्यवहार में लाने के लिये व्यक्ति में एक भावनात्मक चेतना की आवश्यकता होती है। विवेचना कीजिये।
उत्तर :
सहिष्णुता (सहनशीलता या धैर्य) विचारों को कार्य रूप में परिणित करने में सहायता करती है। सहनशीलता मनुष्य की एक विशेषता है, जिससे वह विपरीत परिस्थितियों के बीच भी मुस्करा सकता है। अपने क्रोध और विरोध पर काबू पाकर सहिष्णु व्यक्ति उन व्यक्तियों के मूल्यों को भी समझ सकता है, जिनसे उसका विरोध है। सहिष्णु व्यक्ति विरोधों के बिना प्रतिक्रिया दिये अपने विचारों और विमतियों के साथ सह-अस्तित्व बनाए रख सकता है। यह एक महान गुणों का गुण है जो विवेक और परानुभूति से मिलकर निर्णयों को सामयिक और सही बनाता है। इसलिये यह कहा जा सकता है कि सहिष्णुता एक स्वतंत्र, व्यक्तिगत पसंद है और इसे किसी पर लागू नहीं किया जा सकता। 

सहिष्णुता बहुत कुछ बचपन के संस्कारों पर निर्भर होती है पर इसे अनुभव और परीक्षण से बढ़ाया जा सकता है। इसलिये सहिष्णुता को प्रशासनिक व्यवहार में लाने के लिये व्यक्ति में एक इमोशनल अवेयरनेस की आवश्यकता होती है। यह प्रशासक में तभी जन्म लेती है और आगे बढ़ती है, जब प्रशासक
विरोधों, विपत्तियों और डिसएग्रीमेंट के बीच रहते हुए अपने निर्णय लेने की कला को जानता हो। यह एक अभिवृत्ति है और उन लोगों में कम मात्रा में पाई जाती है जो केवल राज करना चाहते हैं।

यह अपने कार्य और जीवन के प्रति एक दृष्टि है। विरोधी को लगे कि वह जीत गया, यह तो एक प्रतिक्रिया है, पर जहर का घूँट पीकर आपने अपने सीनियर या जूनियर को यह समझा दिया कि वह गलत है। यह सहिष्णुता से ही संभव है।

यह अहिंसा की तरह दया, क्षमा, साहस और भावनात्मक दुःख को बर्दाश्त करने की एक अपार क्षमता है, जो पशुओं में नहीं होती। 
सहिष्णु प्रशासक वास्तविकताओं को समझता है, अपनी मजबूरियों को स्वीकार करता है और दूसरों की कमियों को अपनी बताकर संगठन के विरोध अवरोधों को घटाता रहता है, यह नेतृत्व का एक ऐसा गुण है, जो पूरी टीम को एक प्रेरणा देता है और समूह के जीवन में सकारात्मकता लाता है।
"सच्चाई यही है कि हम अपने दिमाग, शरीर और भावनाओं को दर्द या खुशी में जो चुनते हैं, से तादात्म्य बनाने हेतु शिक्षित कर सकते हैं। हम दर्द या ख़ुशी में जिस से जुड़ते हैं, उसमें बदलाव लाकर अपने व्यवहार में तुरंत बदलाव ला सकते हैं”। टोनी रॉबिन्स के इस विचार का वर्तमान संदर्भ में क्या महत्त्व है?
उत्तर :
ऊपर दिया गया कथन अभिवृत्ति के कार्यों के बारे में जानकारी देता है। प्रत्येक व्यक्ति की अभिवृत्ति के विभिन्न कारण होते हैं। आमतौर पर अभिवृत्ति व्यक्ति के लिये बुनियादी कार्य करती है।
कट्ज़ (Katz) के अनुसार अभिवृत्ति अलग-अलग सेवा कार्यों से निर्धारित होती हैं। लोग अपने बुनियादी लक्ष्यों को प्राप्त करने के लिये अभिवृत्ति का उपयोग करते हैं। अभिवृत्ति के मुख्य कार्य निम्नलिखित हैं-
वस्तु मूल्यांकन- यह दृष्टिकोण हमारे समाज में वस्तुओं के सकारात्मक और नकारात्मक गुणों को संक्षेप में प्रस्तुत करने के लिये है। अभिवृत्ति फायदेमंद चीजों को अपनाने के लिये और हानिकारक चीजों से बचने के लिये लोगों की मदद करती है।
ज्ञान- यह वस्तुओं के बारे में जानकारी को व्यवस्थित करने की क्षमता का प्रतिनिधित्व करती है। यह हमारे आसपास जानकारी की विशाल राशि को समझने में मदद करती है और चीजों को और अधिक प्रबंधनीय और व्यवस्था को उम्मीद के मुताबिक बनाती है।
सामाजिक समायोजन- यह अपने पसंदीदा लोगों की पहचान करने और नापसंदीदा लोगों से दूर होने में मदद करती है।
अहंकार बचाव की मुद्रा में- यह अभिवृत्ति, हमारे आत्मसम्मान की रक्षा करने में और हमें दोषी महसूस कराने वाले विचारों से बचाती है। यह अभिवृत्ति व्यक्ति के आत्मसम्मान की रक्षा करने के रूप में मौजूद रहती है।
मूल्य अभिवृत्ति- यह एक व्यक्ति की स्वयं की अवधारणा और केंद्रीय मूल्यों को अभिव्यक्त करने में मदद करती है। यह अन्य लोगों के साथ पहचान बनाने में मदद करती है।

कार्यों के कार्यान्वयन के मनोवैज्ञानिक निहितार्थ हैं। यह व्यक्ति के भीतर की ज़रूरत और बाहरी दुनिया के बीच संतुलन बनाए रखने में मदद करती है। यह इस व्यवहारिक दृष्टिकोण का मूल विचार है।
विश्व स्वास्थ्य संगठन की हाल ही में आई रिपोर्ट के अनुसार भारत की राजधानी दिल्ली को विश्व के बड़े शहरों में दूसरा सबसे अधिक प्रदूषित शहर पाया गया है। दिल्ली में वायु-प्रदूषण का स्तर ज़्यादा होने के कारण यहाँ के निवासियों में फेफड़ों और दिल की बीमारियाँ होने का खतरा बहुत बढ़ गया है। दिल्ली में प्रदूषण का मुख्य कारण वाहनों से अत्यधिक उत्सर्जन, कूड़े को खुले में जलाना तथा दिल्ली के चारों ओर औद्योगिक इकाइयों की उपस्थिति है। दिल्ली प्रशासन वाहनों की संख्या को नियंत्रित करने के लिये ‘ऑड-ईवन’ योजना भी लागू करके देख चुका है, परंतु उससे वायु की गुणवत्ता में कोई विशेष सुधार परिलक्षित नहीं हुआ। एक प्रशासक के तौर पर कुछ ऐसे नवाचारों और साध्य रणनीतियों की चर्चा कीजिये, जिन्हें लागू किया जा सके तथा जिससे वायु प्रदूषण की इस विकट स्थिति में सुधार लाया जा सके।
उत्तर :
भारत की राजधानी दिल्ली को विश्व के बड़े शहरों में दूसरा सबसे अधिक प्रदूषित शहर पाया जाना निश्चित तौर पर एक चिंता का विषय है। वायु प्रदूषण न केवल बीमारियों को जन्म देता है बल्कि जीवन-प्रत्याशा एवं जीवन की गुणवत्ता दोनों पर प्रतिकूल प्रभाव डालता है। यह तथ्य तो प्रश्न में ही दिया गया है कि वायु प्रदूषण के मुख्य कारण वाहनों से धुएँ का उत्सर्जन, कूड़े को खुले में जलाना और औद्योगिक इकाइयों से निकलने वाली गैसें हैं। परंतु इनके अतिरिक्त भी वायु प्रदूषण के कुछ अन्य कारण हैं, जैसे- शहर में अत्यधिक मात्रा में मौजूद तंदूर की भट्टियों से निकलने वाला धुआँ, पुराने वाहनों से अधिक मात्रा में निकलने वाला धुआँ, टूटी-फूटी सड़क के कारण वाहनों के गुज़रने से उठने वाली धूल, बिना ढके होने वाले नव-निर्माण से उड़ने वाली सीमेंट व धूल तथा अत्यधिक जाम लगने से होने वाला प्रदूषण आदि हैं। ये बाकी के कारण देखने में मामूली लग रहे हैं परंतु वायु प्रदूषण फैलाने में इनकी भी अहम् भूमिका है। 
एक प्रशासक के तौर पर मैं प्रदूषण को कम करने के लिये निम्नलिखित कदम उठाऊंगा-
शहर के सभी रेस्टोरेंट्स में ‘बिजली के तंदूर’ लगवाने का प्रयास करूँगा। यह कार्य कठिन है, विरोध को भी आमंत्रित करता है परंतु लोगों को समझाऊंगा कि अच्छी सेहत से समझौता करने की बजाय थोड़े स्वाद से समझौता किया जा सकता है। 
समय-समय पर ‘कृत्रिम वर्षा’ करवाने का प्रबंध करूँगा। यह विकल्प भी थोड़ा महँगा पड़ेगा, परंतु यह निश्चित तौर पर प्रदूषण को कम करेगा। 
शहर की सभी सड़कें ठीक कराऊंगा ताकि वाहनों के गुज़रने पर धूल न उड़े।
किसी भी नवनिर्माण या पुरानी इमारत को तोड़ने की स्थिति में उस स्थान को चारों ओर से ढकने के नियम को सख्ती से लागू करवाना।
सीएनजी और इलेक्ट्रिक वाहन खरीदने के लिये लोगों को प्रोत्साहित करूँगा। बदले में उनके बिजली के बिल कम कर देना या किसी टैक्स में छूट देने जैसे लाभ देने की पेशकश करूँगा।
भी स्थिति में कूड़े को खुले में न जलाने देना तथा वैज्ञानिक तरीके से उसके निस्तारण का प्रबंध करूँगा।
लोगों को मैट्रो या सार्वजनिक परिवहन के अधिक-से-अधिक इस्तेमाल के लिये प्रोत्साहित करूँगा, लेकिन इससे पहले यह सुनिश्चित करूँगा कि यह व्यवस्था सम्यक् तरीके से व्यवस्थित हो। 
निष्कर्षतः वायु प्रदूषण जैसी समस्या का हल कोई व्यक्ति विशेष के बस की बात नहीं है; इसमें जन-भागीदारी की अहम् भूमिका होती है। इसलिये इस मिशन में लोगों को साथ जोड़ना सबसे अहम्, नवाचारी और साध्य कदम होगा।
एक लोक सेवक के रूप में अपने दायित्वों को ईमानदारी से निर्वाह करने के बावजूद आपको अनेक बार ऐसे लोगों का सामना करना पड़ता है जो न केवल आपकी कार्यशैली पर प्रश्न उठाते हैं बल्कि आपके बारे में झूठी अफवाहें भी फैलाते हैं। ऐसी स्थिति में आप कैसे अपनी अभिप्रेरणा की निरंतरता को बनाए रख सकते हैं? ऐसे लोगों से कैसे निपटा जा सकता है?
उत्तर :
लोक सेवक के रूप में सबसे बड़ा दायित्व लोकहित होता है। एक लोक सेवक को ईमानदारी से अपने कर्त्तव्यों का निर्वाहन करना चाहिये। ऐसे में यदि कुछ लोग आपकी उत्कृष्ट कार्यशैली के बावजूद आपकी सत्यनिष्ठा पर प्रश्न उठाते हैं या झूठी अफवाहें फैलाते हैं तो स्वाभाविक है कि तनाव बढ़ेगा। ऐसी स्थिति में निम्नलिखित उपाय इस तनाव से निपटने तथा अभिप्रेरणा बनाए रखने में मेरी मदद करेंगे-
लोक सेवक के रूप में मेरा दायित्व लोगों के मध्य अपनी अच्छी छवि बनाने का नहीं वरन् लोक कल्याण सुनिश्चित करने का है। लोक कल्याण के कार्य करने के बाद की सुखानुभूति, किसी आलोचना से उत्पन्न कड़वाहट से ज़्यादा मीठी होती है। 
कार्यशैली पर प्रश्न उठाने वाले के लिये सबसे अच्छा उत्तर कार्य का उत्तम निष्पादन है। यदि मैं अपने लक्ष्य प्राप्ति की दिशा में सही हूँ और परिणाम पर पूरा भरोसा है, तो कार्यशैली पर प्रश्न उठाने वालों के लिये मेरा परिणाम ही चुप करा सकता है। 
मैं स्वयं की ऊर्जा को उनके किसी आरोप का जबाव देने में न लगाकर अपने लक्ष्य पर ध्यान केंद्रित रखूंगा। 
महात्मा गांधी ने कहा था-“पहले लोग तुम्हें महत्त्व नहीं देंगे, फिर तुम पर हंसेंगे, फिर तुमसे लड़ेंगे और तब तुम जीतोगे।” मेरी किसी भी आलोचना का उत्तर बापू के इसी कथन में निहित है। मेरी जीत लोकसेवा के दायित्वों को क्षमतानुसार सुनिश्चित करने में है, किसी आलोचना से बचने में नहीं है। जहाँ तक सवाल इस प्रकार के लोगों से निपटने का है, कानूनी दायरे में रहते हुए यदि ऐसे तत्वों पर कोई सिविल या आपराधिक मामला बनता है, तो मैं कानून की शरण में अवश्य जाऊंगा। इसके अतिरिक्त उच्चाधिकारियों को यथास्थिति से अवगत कराते हुए अपनी कार्यशैली को स्पष्ट करूँगा। वर्तमान समय में सोशल मीडिया का उपयोग करते हुए मैं अपना पक्ष रख सकता हूँ। ऐसे में यदि ‘लोक समर्थन’ मिले तो वह किसी भी आलोचना को आधारहीन बना देगा।
“यह आवश्यक नहीं है कि एक अच्छा नागरिक एक अच्छा व्यक्ति भी हो।” इस कथन की व्याख्या करें।
उत्तर :
महान दार्शनिक प्लेटो के अनुसार अच्छे नागरिक और अच्छे व्यक्ति में कोई अंतर नहीं होता, जबकि अरस्तु के अनुसार अच्छे नागरिक और अच्छे व्यक्ति अलग-अलग होते हैं। अच्छे नागरिक केवल स्वामी ही होते हैं, जबकि अच्छे व्यक्ति दास भी हो सकते हैं।
अच्छा व्यक्ति होने के लिये आवश्यक है कि कोई व्यक्ति एक अच्छा नागरिक हो, हालाँकि यह आवश्यक नहीं कि एक अच्छा नागरिक भी एक अच्छा व्यक्ति हो। एक अच्छे व्यक्ति के गुण, एक अच्छे नागरिक के गुणों से कहीं अधिक श्रेष्ठ होते हैं। एक अच्छे व्यक्ति का शील ज्ञान पर आधारित होता है, परंतु एक अच्छे नागरिक का शील मत पर आधारित होता है। एक अच्छा नागरिक समुदाय, शहर और देश के लिये जो सबसे उपयुक्त कार्य है, उसे करता है। जब कोई देश के कानून का अनुसरण करता है और अपने आस-पास के लोगों को कोई हानि नहीं पहुँचाता और उनकी भलाई के लिये कार्य करता है तो वह एक अच्छा नागरिक है। एक अच्छा नागरिक अपने देश और सरकार के प्रति वफादार होता है। नागरिक के जो गुण होते हैं, वह उसके संविधान के अनुकूल होते हैं। अलग-अलग संविधान व कानूनों के अनुसार अच्छे नागरिक की अवधारणा भी भिन्न-भिन्न होती है। इस प्रकार नागरिक शासन के सापेक्ष होता है। 
अच्छे व्यक्ति की अवधारणा सार्वभौमिक रूप से एक ही होती है। एक अच्छे व्यक्ति को कुछ सार्वभौमिक मूल्यों जैसे- दया, करुणा, ईमानदारी, सत्यनिष्ठा आदि से युक्त होना चाहिये। एक अच्छे नागरिक और एक अच्छे व्यक्ति में अंतर कम करने के लिये किसी देश के कानूनों का निर्माण कुछ इस प्रकार होना चाहिये कि वे व्यक्ति को नैतिक बनने में मदद करें। 
यदि एक अच्छा व्यक्ति अच्छा नागरिक नहीं है तो इससे समाज की हानि होती है और यदि एक अच्छा नागरिक एक अच्छा व्यक्ति नहीं है तो व्यक्ति का विकास रुक जाता है। अतः कानूनों में नैतिकता के समावेश से अच्छे नागरिक को अच्छा व्यक्ति भी बनाया जा सकता है।
“भय और अधूरी इच्छाएँ ही समस्त दुखों का मूल हैं।
उत्तर :
आधुनिक तकनीकी युग में मानव की उपलब्धियों की व्याख्या उसके द्वारा अर्जित भौतिक संसाधनों की प्राप्ति के रूप में होती है। वह अपनी उपलब्धियों को बढ़ाने की इच्छा से निरंतर प्रेरित रहता है। परंतु उसकी इच्छाएँ दिन-ब-दिन बढ़ती ही जा रही हैं। वह अतिशीघ्रता से सभी प्राप्य भौतिक सुखों को पाना चाहता है। ऐसे में स्वाभाविक है कि पहला द्वंद्व सही और गलत रास्ते के चुनाव को लेकर होगा। जल्दबाज़ी में यदि गलत रास्ता चुन लिया तो भय भी उत्पन्न होगा क्योंकि भय की उपस्थिति प्रत्येक व्यक्ति के व्यक्तित्व में बीज रूप में सदैव उपस्थित रहती है। यदि सही रास्ते का चयन किया तो संभव है कि कुछ इच्छाएँ अधूरी रह जाएँ। ऐसे में दोनों रास्ते ऐसी स्थिति में पहुँचाते हैं जो एक सीमा के पश्चात् दुख का कारण बनती है।

वर्तमान में व्यक्ति को परिवार, समाज और कार्यस्थल पर विभिन्न प्रकार के निर्णय लेने होते हैं। इन निर्णयों में अनेक बार निजी हित और अन्यों के हितों का टकराव भी होता है, कई निर्णय गलत भी साबित होते हैं और अनेक बार हमारे निर्णय हमारी इच्छाओं की पूर्ति करने में असमर्थ होते हैं। प्रत्येक निर्णय में कुछ-न-कुछ द्वंद्व उपस्थित रहता है। इस द्वंद्व का आधार प्रायः भय और अधूरी इच्छाएँ ही होती हैं जो अंततः दुःख का कारण बनती हैं।

परंतु, भय और अधूरी इच्छाओं से जीवन में सकारात्मक परिवर्तन भी संभव है। भय से कई बार मनुष्य अनुचित कार्य के प्रति हतोत्साहित होता है तथा अधूरी इच्छाएँ कई बार मनुष्य को महात्मा बुद्ध की तरह ज्ञान के प्रकाश की ओर भी ले जा सकती है।
‘नैतिक अभिवृत्ति’ से आप क्या समझते हैं ? नैतिक अभिवृत्ति पर सामाजिक मीडिया के प्रभावों की चर्चा करें।
उत्तर :
नैतिक अभिवृत्ति वे अभिवृत्तियाँ हैं जो हमारी नैतिक प्रतिबद्धता के आधार पर निर्धारित होती हैं और ये लोगों को एक-दूसरे की सही या गलत अवधारणा को प्रकट करती हैं। नैतिक अभिवृत्तियाँ नैतिक मान्यताओं की तुलना में काफी दृढ़ होती हैं।
उदाहरणस्वरूप, क्रिकेट के प्रति लोगों की अभिवृत्ति का नैतिकता के साथ कुछ लेना-देना नहीं है, शिक्षक के प्रति लोगों की अभिवृत्ति नैतिक विश्वास में निहित है।
शिक्षा, परिवार, समाज, धर्म, जाति आदि नैतिक प्रतिबद्धता के गठन में बहुत महत्त्वपूर्ण भूमिका निभाते हैं। टीवी, समाचार पत्र जैसे मास मीडिया, सामाजिक मीडिया से भी नैतिक अभिवृत्ति पर प्रभाव पड़ता है।
नैतिक अभिवृत्ति पर सामाजिक मीडिया का प्रभावः

सामाजिक मीडिया की बहुत आसान पहुँच होने के कारण यह दोधारी तलवार की तरह है। यह लोगों और समाज पर सकारात्मक तथा नकारात्मक प्रभाव डाल सकती है। इस माध्यम से अच्छे और बुरे दोनों संदेश/जानकारी बहुत आसानी से फैलते हैं और सूचना के प्रकार के आधार पर उसका प्रभाव समाज पर होता है।

अगर जानकारी मूल्य, नैतिकता की तरह अच्छी चीजों के बारे में है, तो यह सकारात्मक प्रभाव डालती है, लोगों और समाज में मजबूत नैतिक अभिवृत्ति निर्माण करने में मदद करती है। उदाहरणस्वरूप निर्भया मामले में लोगों को जुटाने के और महिलाओं के मुद्दे के प्रति संवेदना व्यक्त करने में सामाजिक मीडिया की भूमिका बहुत बड़ी है।

अगर जानकारी धार्मिक उग्रवाद, अश्लीलता, पोर्न वीडियो आदि की तरह गलत है, तो उससे व्यक्ति की नैतिक अभिवृत्ति पर नकारात्मक प्रभाव पड़ता है। उदाहरणस्वरूप आईएसआईएस सामाजिक मीडिया के माध्यम से युवाओं को आकर्षित करने के लिये अन्य धर्मों के प्रति नफरत के संदेशों का प्रसार और लोगों की भर्ती कर रहा है।

इसके अलावा वर्तमान समय में युवाओं को सामाजिक मीडिया के माध्यम से अश्लील फिल्में तथा अश्लीलता परोसी जा रही है। यह युवाओं के व्यवहार की प्रवृत्ति को प्रभावित और गलत चीज़ों की ओर आकर्षित कर रही है।

इसलिये सामाजिक मीडिया के माध्यम से नैतिक अभिवृत्ति पर सकारात्मक और नकारात्मक प्रभाव पड़ सकता है। लेकिन सामाजिक मीडिया के माध्यम से नैतिक मूल्यों के बारे में जागरूकता के प्रसार से नैतिक अभिवृत्ति के गठन में एक सकारात्मक तरीके से उपयोग किया जा सकता है।
"आप जो कुछ भी करते हैं वह निरर्थक होगा, लेकिन यह महत्त्वपूर्ण है कि आप इसे करें।" वर्तमान शासन प्रणाली में, जहाँ प्रशासन पर रचनात्मकता और उत्तरदायित्व निर्वहन की कमी का आरोप लगाया जा रहा है, वहाँ इस कथन का क्या महत्त्व है ? आपके विचार से इस समस्या के समाधान के लिये कौन-से कदम उठाए जा सकते हैं ?
उत्तर :
वर्तमान प्रशासन में रचनात्मकता की कमी और यथास्थिति देखने को मिलती है। इसका मुख्य कारण लालफीताशाही, समयाबद्ध सेवा वितरण का न होना, नौकरशाही का राजनीतिकरण, पहल करने के लिये प्रेरणा का अभाव, मीडिया ट्रायल इत्यादि है। 
इस परिदृश्य में बड़े सुधारों की कमी, युवा अधिकारियों में गिरता मनोबल, धीमी कार्य संस्कृति और मुद्दों से निपटने को कर्म परिवर्तनकारी दृष्टिकोण तथा अधिक वृद्धिशील दृष्टिकोण उभरकर सामने आया है। ऐसी स्थिति में किसी भी डर और निषेध के बिना कार्रवाई करने की आवश्यकता है। इस कारण इस परिदृश्य में वक्तव्य पूर्णतया यही प्रतीत होता है कि भले ही लक्षित जनता कम हो या प्रभाव क्षेत्र कम हो, किसी भी सार्वजनिक अधिकारी को जिम्मेदारी व निर्णय लेने से दूर नहीं भागना चाहिये।
इस समस्या के निवारण हेतु निम्न कदम उठाये जा सकते हैंः
1. प्रक्रियात्मक (Procedural):
(i) समयबद्ध डिलिवरी, जैसे-तेलंगाना में लोकसेवा विधेयक।
(ii) परिणाम आधारित निगरानी।
(iii) प्रदर्शन पर आधारित वेतन।
(iv) समयाधारित आकलन (Timely Assessment)।
2. नैतिक (Ethical):
(i) परस्पर संवादात्मक सेमिनार, जैसे-आईडीएस (Income Declaration Scheme) को जारी करने के पूर्व प्रधानमंत्री ने कर अधिकारियों के साथ ‘राजस्व ज्ञान संगम’ आयोजित किया।
(ii) प्रोत्साहन सत्र।
(iii) रोल मॉडल अभियानों का आयोजन।
(iv) राजनैतिक तटस्थता मूल्य शिक्षण।
(v) पारदर्शिता।
(vi) भावनात्मक परामर्श।
(vii) अधिकारियों द्वारा पहल (initiative) के जोखिम से सुरक्षा प्रदान करने के लिये वास्तविक गलती और दुर्भावनापूर्ण त्रुटि के बीच अंतर हेतु लेखा परीक्षा करना
‘प्रवाह’ की स्थितियाँ जैसा कि सकारात्मक मनोविज्ञान में परिभाषित हैं, एक अवस्था है जिसमें चुनौतियाँ और कौशल समान रूप से सुमेलित होती हैं, ये कार्यस्थल पर लोक प्राधिकारियों को अभिप्रेरित करने वाले महत्वपूर्ण कारक हो सकते हैं। (a) इस प्रकार की अवस्था कैसे प्राप्त की जा सकती है और इसके निहितार्थ क्या होंगे? (b) क्या आपको लगता है कि यह सभी कर्मचारियों के लिये समान रूप से उपयोगी है?
उत्तर :
प्रवाह (flow) सकारात्मक मनोविज्ञान में ‘जोन’ (Zone) के नाम से भी जाना जाता है। यह एक ऐसी मानसिक स्थिति है जिसमें व्यक्ति एक गतिविधि (कार्य) को पूर्ण करने में सक्रिय ध्यान एवं पूर्ण भागीदारी से निमग्न हो जाता है तथा इस प्रक्रिया में आनंद का अनुभव करता है। यह एकाग्रता की स्थिति को प्रदर्शित करता है। विभिन्न इकाइयों (सरकारी या प्राइवेट) में कार्यरत कर्मचारियों की कार्यक्षमता संवर्धन हेतु यह एक आवश्यक मानसिक अवस्था है जिसे प्राप्त करने हेतु निम्न परिस्थितियाँ महत्त्वपूर्ण हैं-
किसी व्यक्ति को अपने लक्ष्य और प्रगति की स्पष्ट जानकारी होनी चाहिये।
यह कार्य करने की दिशा और संरचना को व्यवस्थित करता है।
व्यक्ति के द्वारा किये गए कार्य हेतु स्पष्ट व त्वरित फीडबैक होना चाहिये।
यह व्यक्ति को प्रदर्शन को समायोजित करने के साथ प्रवाह स्थिति को बनाए रखने में मदद करता है।
व्यक्ति को कार्य की चुनौतियों व स्वकौशल का स्पष्ट ज्ञान होना चाहिये। साथ ही कार्य को पूरा करने हेतु स्वक्षमता पर विश्वास होना चाहिये।
प्रवाह हेतु आवश्यक परिस्थितियों को देखने पर यह कहा जा सकता है कि आदर्श रूप में इसे सभी कर्मचारियों पर एकसमान रूप से लागू किया जाता है, परंतु व्यावहारिक स्तर पर ऐसा कर पाना संभव नहीं है। स्पष्ट है कि व्यावहारिक स्तर पर लक्ष्यों का स्पष्टीकरण, फीडबैक की तीव्रता और व्यक्तिगत कौशल सबंधी विशेषताओं की प्रत्येक कर्मचारी में भिन्नता पाई जाति है। यदि प्रथम दो परिस्थितियों अर्थात् लक्ष्यों के स्पष्टीकरण व फीडबैक की तीव्रता को सभी कर्मचारियों हेतु एकसमान भी कर लिया जाए तो भी व्यक्तिगत कौशल एक प्राकृतिक कारण के रूप में प्रवाह को चुनौती प्रस्तुत करता है। अतः इकाइयों को कर्मचारियों में प्रवाह की स्थिति को बढ़ाने हेतु अच्छी कार्य-संस्कृति के विकास का प्रयास करना चाहिये।